Sotsiaalministeerium

15.10.2024 nr 2.2

**e-Kiirabi märgukiri**

Kiirabi on oma loomult aegkriitiline tervishoiuteenus. Kvaliteetse, analüüsitava ja eesmärgipäraselt toimiva kiirabisüsteemi üks alustaladest on korrektne dokumenteerimine. Kiirabikaardi olemus, vormistamine ja säilitamine on kehtestatud sotsiaalministri määrusega „Tervishoiuteenuse osutamise dokumenteerimised ja kord.“

TTKS § 42 lg 1 kohaselt on tervishoiuteenuse osutamise dokumenteerimisel kohustuslik järgida dokumenteerimise nõudeid, kasutada riigi infosüsteemis ettenähtud klassifikaatoreid, loendeid, aadressiandmeid ja TIS-i standardeid.

Täna kasutuses olev e-Kiirabi rakendus (KMT) on vananemas, selle lansseerimine jääb aastasse 2015. Tervisekassa on 2022. aastal läbi viinud hanke, mille eesmärgiks oli uue e-Kiirabi hankimine ja arendamine. Hanke tulemusena osutus valituks Telia Eesti AS ja Ortivus AB ühispakkumine. Uue e-kiirabi planeeritud algus on lubatud 2024. aasta lõppu.

Täna on 15. oktoober 2024. Aasta lõpp ei ole enam kaugel, kuid kahjuks ei ole kiirabipidajatele tänase seisuga töötavat lahendust katsuda antud.

Eduka IT toote rakendamise üks eeldusi on platvormi süsteemne testimine ja piloteerimine, mille käigus ilmnevad süsteemi vead ning selgub kasutatavus reaalkasutuses. Lisaks andmebaaside ja platvormi töökindlusele annab testimine ülevaate koormustaluvusest. Kiirabipidajatele teadaolevalt ei ole ühtegi loetletud protsessidest tänaseks läbi viidud.

Tervisekassa kui projekti eestvedaja on korduvalt kiirabipidajaid teavitanud piloteerimise alguskuupäevadest. Kahjuks ei ole neist ükski realiseerunud. Enne piloteerimise algust saadab Tervisekassa teavituse, et piloteerimine jääb ära ning antakse uus piloteerimise kuupäev. Tänaseks on olnud kolm piloteerimise kuupäeva, mis tegelikkuses ei ole rakendunud.

Välja lubatud piloteerimised:

27.05-05.07.24 edasi lükatud

09.09-27.09.24 edasi lükatud

14.10-01.11.24 edasi lükatud

Mobiilse e-Kiirabi oluliseks osaks on korrektne ja toimiv analüüsimoodul. Täna ei ole analüüsimooduli versiooni kiirabipidajatele veel näidatud. Analüüsimoodul on oluline osa kvaliteedijuhtimissüsteemist. Selle pealt tehakse operatiivsuse ja ravikvaliteedi analüüse.

Lisaks e-Kiirabi mobiilsele osale ning analüüsimoodulile omavad e-Kiirabi töös olulist osa ka autodes paiknevad IT süsteemid. Sinna juurde kuulub ka kiirabikaardi väljatükiks mõeldud printimislahendus. Kiirabipidajate parima teadmise juures ei ole tänase seisuga autodes paiknevadi IT seadmete ühilduvust testitud. Ei ole proovitud printida mitte ühtegi kiirabikaarti. Meile teadaolevalt igasugune printimise ühilduvuse testimine on tegemata.

Kiirabipidajatena oleme toimunu pärast tõsiselt mures. Korrektselt vormistatud kiirabikaart on kiirabiteenuse oluline osa. Dokumenteerimise kohustus tuleneb seadusest. Seega ei saa kiirabipidajad riskida olukorraga, kus kasutusse võetaks korrektselt testimata lahendus.

Mitte töötava rakenduse tagajärjed oleks vastuvõetamatud. Lisaks kiirabipidajatele on kannatavaks pooleks patsiendid, kellele osutatud tervishoiuteenus ei ole nõuetekohaselt dokumenteeritud. Samuti kaoks kiirabiteenuse ostjal (Tervisekassa) vaade kiirabide töö ja kvaliteedi kohta.

Lähtuvalt eelnevast, palub Eesti Kiirabi Liit Sotsiaalministeeriumilt:

1. Viia läbi audit uue e-Kiirabi projekti arendamise läbiviimise kohta.
2. Tagada finantsvahendid Tervise ja Heaolu Infosüsteemide Keskusele (TEHIK) „vana“ e-Kiirabi (KMT) töös hoidmiseks ja arendamiseks 2025. aastal.

Jääme ootama teie tagasisidet ja kinnitust auditi läbiviimise ja rahastuse tagamise kohta.

Lugupidamisega

Taavet Reimers

Eesti Kiirabi Liit

Juhatuse esimees